กลุ่มท่องเที่ยว-โรงแรมร่วงหนักหลังเจอผลกระทบรัสเซียคว่ำบาตรธุรกิจของตุรกี
กลุ่มท่องเที่ยว-โรงแรมร่วงหนักหลังเจอผลกระทบรัสเซียคว่ำบาตรธุรกิจของตุรกี
6 ม.ค. 2559

ผู้สื่อข่าวรายงานว่า ราคาหุ้น บริษัท โรงแรมเซ็นทรัลพลาซา จำกัด (มหาชน) หรือ CENTEL ณ เวลา 10.34 น.อยู่ที่ 41.75 บาท ลบ 0.75 บาท หรือ 1.76% สูงสุด 42.00 บาท ต่ำสุด 40.50 บาท มูลค่าการซื้อขาย 55.11 ล้านบาท
ราคาหุ้น บริษัท ไมเนอร์ อินเตอร์เนชั่นแนล จำกัด (มหาชน) หรือ MINT ณ เวลา 10.34 น.อยู่ที่ 32.25 บาท ลบ 1.75 บาท หรือ 5.15% สูงสุด 33.75 บาท ต่ำสุด 31.75 บาท มูลค่าการซื้อขาย 215.47 ล้านบาท
ด้านนายประกิต สิริวัฒนเกตุ ผู้อำนวยการฝ่ายวิจัย บล.กสิกรไทย กล่าวว่า เช้านี้หุ้นในกลุ่มท่องเที่ยว และกลุ่มโรงแรม ต่างได้รับแรงกดดันจากที่ทางรัสเซียได้สั่งห้ามการทำธุรกิจกับตุรกี ทำให้มีผลกระทบต่อธุรกิจท่องเที่ยวในไทยด้วย เนื่องจากเอเยนต์ที่พาชาวรัสเซียเข้ามาท่องเที่ยวในไทย มักจะเป็นบริษัทของชาวตุรกี จึงทำให้นักท่องเที่ยวชาวรัสเซียหดหายไป ซึ่งก็คาดว่าจะหายไปไม่มากนัก ประมาณ 5 แสนราย
อนึ่ง ข่าวก่อนหน้านี้รายงานว่า รัสเซียได้ประกาศมาตรการคว่ำบาตรตุรกีหลายโครงการ เพื่อตอบโต้กับการยิงเครื่องบินรบของรัสเซียร่วงใกล้กับบริเวณชายแดนซีเรียและตุรกีเมื่อช่วงปลายเดือนพ.ย.ที่ผ่านมา ซึ่งเป็นเหตุการณ์ที่ประธานาธิบดีวลาดิเมียร์ ปูติน แห่งรัสเซียมองว่าเป็นการแทงข้างหลัง
เมื่อวันที่ 1 ธ.ค.ที่ผ่านมา รัฐบาลรัสเซียก็ได้อนุมัติมาตรการคว่ำบาตรตุรกีในรายละเอียด โดยจะมีการสั่งห้ามนำเข้าอาหาร ซึ่งครอบคลุมถึงเนื้อสัตว์ปีก ผักและผลไม้ชนิดสด แช่แข็ง และแห้ง รวมทั้งเกลือ ตั้งแต่วันที่ 1 ม.ค.เป็นต้นไป